text: Joan Sanchis avança una nova convocatòria als propers mesos del pioner programa municipal, que des de 2013 ha atorgat més de 450 ajudes per import de 2'5 milions d'euros
  "Ontinyent Rehabilita", el pioner programa d'ajudes municipals creat pel govern ontinyentí per impulsar la rehabilitació d'habitatges, ha atorgat altres 200.000 euros d'ajudes a la millora de 51 immobles, amb obres executades en 2021. Actuacions executades tant al centre històric, com a la resta de la ciutat per a l'eliminació de barreres arquitectòniques o el foment de l'eficiència energètica.
  El regidor de Territori, Joan Sanchis, explicava que esta convocatòria "ha estat un nou pas endavant dins d'una línia que vam encetar de manera pionera en 2013 per actuar en matèria de rehabilitació d'immobles. Des d'aleshores, i afegint les d'esta última convocatòria, hem concedit al voltant de 450 ajudes per import de 2'7 milions d'euros, que afegits a les aportacions dels propietaris suposa un impacte molt superior", assenyalava.
  En concret, el programa, posat en marxa en 2013 amb 30.000 euros i 23 sol·licituds, passava en 2014 a 116.000 euros; en 2015 a 158.000; en 2016 van ser 417.000 euros; en 2017/18 556.000 euros; afegint en 2019/2020 a 1.171.944 euros i en 2020 altres 200.000 euros, per a un total de més de quasi 2'7 milions d'euros. De les prop de 500 sol·licituds registrades en aquest periode, al voltant de 450 han estat resoltes de manera favorable. El regidor avançava que a totes elles se sumarà als propers mesos una nova convocatòria, la corresponent a 2022, dotada amb altres 200.000 euros.
  "Ontinyent Rehabilita" contempla ajudes de fins al 50% (o més, en casos excepcionals) i d'un màxim de 15.000 euros per a accions com la rehabilitació de façanes, cobertes, aïllaments, mitgeres i fusteries; també per a eliminació de barreres arquitectòniques, estalvi energètic o utilització d'energies renovables; adequació d'interior de locals o enderroc d'edificacions sempre que es presente un projecte d'execució d'un immoble de nova construcció, o es cedisca el solar per un mínim de 4 anys a favor de l'Ajuntament per destinar-ho a ús públic.
  Joan Sanchis posava de relleu que esta línia d'ajudes públiques "s'afegeix també a altres accions de caràcter patrimonial que s'executaran o avançaran en 2022 com són la rehabilitació de la muralla nord; la rehabilitació del Pont Vell; l'actuació plurianual que convertirà la Casa del Delme en un Centre Integeneracional; la II Fase del Museu Tèxtil, o les ajudes del programa ARRUR que cofinancen l'Ajuntament, el Govern d'Espanya i la Generalitat Valenciana. Tot un seguit d'intervencions que sumen més de 5 milions d'euros destinats a qüestions patrimonials, i que són fruit de l'atenció d'aquest Govern per la cura del patrimoni urbà, i especialment als barris antics", concloïa.